Onko täällä Tampereen viilein uimavesi? – Moni suuntaa hellettä pakoon suositulle vilvoittelupaikalle: "Ihan sairaan kylmää!"

Mältinrannassa Tammerkosken virran kupeessa saattaa olla Tampereen kylmin uimaranta. Pieneen puomilla rajattuun uimapaikkaan ei montaa uimaria mahdu, mutta rannasta on tullut suosittu vilvoittelupaikka monille helteen lamaannuttamille kaupunkilaisille. Aamulehti kävi mittaamassa Mältinrannan veden lämpötilan maanantai-iltana. Lukemaksi saatiin 21,5 astetta, mutta uimarit tiesivät kertoa, että vesi oli vain 17-asteista vielä puolen päivän aikaan. Veden viileys ja lämmönvaihtelu johtuu siitä, että Tammerkosken virtaus sekoittaa vesimassaa. Tamperelainen Jari Lepo oli tullut viilentävälle iltauinnille poikansa Elmerin kanssa. Isä kertoo, että he ovat käyneet ahkerasti uimassa miltei päivittäin, mutta Mältinrannassa vesi on juuri sopivan viileää. –Muualla Näsijärvessä on todella lämmintä, mutta täällä pintavesi sekoittuu virtauksessa, ja vesi tuntuu kylmemmältä. Tamperelainen Silja Löfström vietti Mältinrannassa melkein koko päivän. –Vesi oli ihan sairaan kylmää, juuri sopivaa! Olin täällä ensin yhdestätoista puoli neljään ja tulin vielä illalla uudestaan. Olisin muuten mennyt Eteläpuistoon uimaan, mutta siellä ei yltä jalat pohjaan. Mältinrannassa sen sijaan on matalaa, ja veteen pääsee uimarappusia pitkin. Hyppiä rannassa ei kannata, koska pohjalla odottavat terävät kivet. Monilla rannoilla yli 23 astetta Tampereen muilla uimarannoilla on pitkän helteisen jakson ansiosta paljon lämpimämpää kuin Tammerkosken reunamilla. Uimarantojen lämpötiloja voi seurata Tampereen kaupungin liikuntapalveluiden liikunta- ja ulkoilupaikkojen tiedotuspalvelusta . Palvelussa lämpötilat ilmoitetaan kahden asteen tarkkuudella. Esimerkiksi Pyynikissä, Kaupinojalla, Rantaperkiössä ja Peltolammilla veden lämpötila keikkui maanantaina noin 21–23 asteen paikkeilla. Kaukajärvellä, Tohlopissa, Rauhaniemessä ja Alasjärvellä vesi oli yli 23-asteista. Ainoastaan Tahmelan uimarannalla lämpötilaksi mitattiin maanantai-aamuna vain 18–20 astetta. Tiedätkö Mältinrantaakin viileämmän uimarannan Tampereella? Kerro meille lähettämällä sähköpostia osoitteeseen al.online@aamulehti.fi.